''बियाह खातिर अपहरण'' - बिहार के पुलिस, प्रशासन अवरू समाज के माथा प सबसे बड़हन कलंक
पछिला 9 साल से राज्य में जदयु के सरकार बिया, सरकार के दावा बा कि ओकरा सत्ता में आवे से राज्य में होखेवाला अपराध में कमी आईल बा, लेकिन एगो अईसनो अपराध बा जवन कि लालू के समय से लेके आज तक, अपना गति से आगे बढ़ता अवरू ओकरा में कवनो कमी नईखे आईल।
ए अपराध के कवन नाम दिहल जाए इ त नईखे पाता, लेकिन साधारण भाषा में एकरा के बियाह खातिर होखेवाला अपहरण कहल जा सकता। सबसे बड़ बात कि, जाहां हर अपराध के ग्राफ नीचे गिरल बा, उहे एकर ग्राफ बहुत तेज़ी से ऊपर उठ रहल बाटे।
अगर पछिला पाँच साल, 2009 से 2013 तक के बात कईल जाए त ए अपराध के संख्या में दुगुना से अधिका के बढ़ोतरी भईल बा। 2009 में जाहां एकर संख्या 1,337 रहे, उहें 2013 में इ बढ़के 2,935 हो गईल। ए साल मार्च तक में ही कुल 687 गो अयीसन मामला दर्ज हो चुकल बा।
ए तरह के घटना में बढ़ोतरी होखे के कारण के बतावत पटना के एसएसपी मनु महाराज कहले - बियाह खातिर होखेवाला अपहरण के ज़्यादातर मामला में लईका नाबालिग लईकी संगे बियाह करे खातिर घर से भाग जाले, अवरू लईकी के परिवार लईका प अपहरण के शिकायत दर्ज करा देवेला। लईका-लईकी के जब पुलिस गिरफ्तार करेले त लईकी अपना परिवार के बात मानलेले अवरू कोर्ट में लईका के खिलाफ़ गवाही दे देवेले। एही के चलते ए अपराध प लगाम लगावल तनिका मुश्किल बाटे।
अररिया के पूर्व एसपी शिवदीप डबल्यू लाँड़े कहले - कुछ मामला में लईकी के परिवार लईका प पुरान दुश्मनी भा केहु के बहकवला में आके अपहरण के मामला दर्ज करा देले। जबकि कुछ मामला अईसनो बा जाहां लईकी के घर के लोग लईका के अपहरण क जबर्दस्ती बियाह करा देले। दुनो तरह के मामला में लईकी के अपहरण के शिकायत ढ़ेर होखेला, जबकि लईका के अपहरण के शिकायत बहुत कम होखेला। हालांकि, दुनो तरह के मामला लगातार होखता अवरू एकरा के रोके खातिर पुलिस अपना ओर कवनो कदम उठावे में लाचार बिया।
शिवदीप निजी अनुभव से कहले कि - हम जब जमालपुर में रहनी त हमरे बॉडीगार्ड के बियाह खातिर अपहरण हो गईल। अपहरण करेवाला लोग के जब इ पाता चलल कि - जेकर अपहरण उ लोग कईले बा, उ पुलिस हवे त ओकरा के छोड़ दिहल गईल। लेकिन ए मामला में भी कवनो शिकायत दर्ज ना करावल गईल, काहें कि एकरा पीछे बहुत तरह के सामाजिक कारण भी बाटे।
शिवदीप के बात भी सही बा, हमनी के समाज में जवन तरीका से दहेज़ अवरू तिलक के मांग बढ़ता ओकरा से गरीब लोग अपना बेटी के बियाह करे में अपना के अक्षम मान लेले बाड़े।
ए स्थिति में भी अपना बेटी के घर से निकालल संभव नईखे, अपना घरे कुँवारे लईकी के राखल भी संभव नईखे। अंतिम उपाय बा कि, कवनो लईका के अपहरण क के लेयाव अवरू बियाह करा द। बियाह के बाद सामाजिक दबाव में लईका के परिवार लईकी के कबूल करे प मजबूर हो जाला अवरू अधिकांश मामला में कुछ दिन के बाद एकर चर्चा तक ना होखे।
दोसरा ओर लईका-लईकी के बियाह करे खातिर घर से भागेवाला मामला के पीछे भी सामाजिक कमी ही बाटे। हिन्दू विचारधारा अवरू सामाजिक संरचना में लईका-लईकी के बियाह के बीच बहुत तरह के बंधन बाटे। जेकरा में जात-पात, कुल-गोत्र, गाँव-समाज अवरू अमीर-गरीब तक शामिल बाटे।
जब तक सामाजिक स्तर प ए सभ बुराई प लगाम ना लागि, शिक्षा के माध्यम से लोग के अपना संस्कृति से ना जोड़ल जाई तब तक एकरा प या ए तरह के अपराध प लगाम लागल लगभग असंभव बाटे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva